كاين فرق بين أننا نتكلمو على معضلة البطالة وغياب الأفق عند نسبة كبيرة من الشباب المغربي، على ضوء واقعة الفنيدق، وبين أننا نصورو بلادنا على أنها على حافة الانهيار، وهاد الشي ماشي صحيح.
يلا كاين بزاف ديال المغاربة مستعدين للهجرة، بحثا عن مستقبل أفضل، فراه كاين بزااااف ديال المغاربة عايشين فبلادهم ومرتاحين. 
إذن باراكا من أسلوب اللطم الجماعي اللي واقع، وهادي ماشي أول مرة. 
نعاود نقولها، بلادنا فيها الزوين وفيها الخايب، والواجب أن المجهود ديال الدولة يزيد يكبر في اتجاه أن كل مواطن يعيش في ظروف لائقة، إنما باراكا ما نصورو البلاد على أنها سجن كبير، لأن هاد الشي بعيد على الحقيقة.
زد على هذا، البطالة أكبر من وزير ومن حكومة ومن برلمان ك. وهاد الشي كلشي عارفو، ولكن كلشي باغي يدير السياسة على ظهر شباب ما مآمنش بالسياسة أصلا.
الأحزاب جزء من المشكل. واللي بغى يفهم أكثر يقلب على عدد الناس اللي دخلوا للوظيفة العمومية بفضل الانتماء الحزبي ديالهم. 
الأصل ديال المشكل أعقد. البطالة مظهر ديال أن الأوتار ديال العدالة الاجتماعية ما مساوياش. كاين اللي تمعّش مع البلاد وكاين اللي بقى على الهامش. 
الاحتجاج حق. ولكن خلط الأوراق خطير. لأن خلط الأوراق ما كيكونش الهدف ديالو البحث عن حل، وإنما التأزيم. وحتى التأزيم عندو السماسرية ديالو. ومنهم عدااااااااد 🫡